​ເສດ​ຖະ​ກິດ​ສະ​ຫະ​ລັດ ເຕີບ​ໂຕຢ່າງ​ແຂງ​ແຮງ 5.7 ເປີ​ເຊັນ ໃນ​ປີ 2021
​ສະ​ຫຼຸບ​ແລ້ວ​ໃນ​ຕະ​ຫຼອດ​ປີ ມີ​ການ​ສ້າງວຽກ​ເຮັດ​ງານ​ທຳ ​ຫຼາຍ​ເປັນ​ປະ​ຫວັດ​ການ 6 ລ້ານ 4 ແສນ​​ວຽກ ແລະ​​ສ່ວນ​ໃຫຍ່​ຂອງວຽກ​ການ ​ທີ່​ສູນ​ເສຍ​ໄປໃນ​​ໄລ​ຍະເລີ້ມ​ຕົ້ນ​ຂອງ​ໂຣກ​ລະ​ບາດ ເມື່ອ​ຕົ້ນ​ປີ 2020 ນັ້ນ ກໍ​ໄດ້ຄືນ​ມາ​ແລ້ວ.
ເສດຖະກິດຂອງສະຫະລັດໄດ້ເຕີບໂຕ 5 7 ເປີເຊັນ ໃນປີ 2021 ຊຶ່ງເປັນການ ຂະຫຍາຍໂຕທີ່ໄວສຸດ ນັບແຕ່ປີ 1984 ເປັນຕົ້ນມາ ອີງຕາມລາຍງານຂອງກະຊວງການຄ້າ ທີ່ອອກໃນວັນພະຫັດວານນີ້ ການເຕີບໂຕຢ່າງແຮງຂອງເສດຖະກິດທີ່ໃຫຍ່ສຸດຂອງໂລກສະແດງໃຫ້ເຫັນເຖິງຄວາມສາມາດໃນການຟື້ນໂຕຄືນ ໃນຂະນະທີ່ສະຫະລັດ ໄດ້ສູ້ຊົນເພື່ອຮັບມືກັບໄວຣັສສາຍພັນໃໝ່ 2 ຊະນິດ ທີ່ໄດ້ເຮັດໃຫ້ອຸດສາຫະກຳບາງຢ່າງບໍ່ສາມາດດຳເນີນການໄດ້ຢ່າງເຕັມທີ່ ຊຶ່ງໄດ້ກໍ່ໃຫ້ເກີດບັນຫາ ໃນຕ່ອງໂສ້ອຸບປະທານສຳລັບສິນຄ້າບໍລິໂພກ ທີ່ບາງຄັ້ງໄດ້ພາໃຫ້ບ່ອນວາງເຄື່ອງຂາຍ ຢູ່ໃນຮ້ານຄ້າຈຳນວນນຶ່ງຫວ່າງເປົ່າ ແລະເຮັດໃຫ້ລາຄາສິນຄ້າຖີບໂຕຂຶ້ນ 7 ເປີເຊັນຕໍ່ປີ ຊຶ່ງເປັນອັດຕາທີ່ສູງທີ່ສຸດໃນຮອບ 4 ທົດສະວັດ ແຕ່ສະຫຼຸບແລ້ວໃນຕະຫຼອດປີ ມີການສ້າງວຽກເຮັດງານທຳ ຫຼາຍເປັນປະຫວັດການ 6 ລ້ານ 4 ແສນວຽກ ແລະສ່ວນໃຫຍ່ຂອງວຽກການທີ່ສູນເສຍໄປໃນໄລຍະເລີ້ມຕົ້ນຂອງໂຣກລະບາດ ເມື່ອຕົ້ນປີ 2020 ນັ້ນ ກໍໄດ້ຄືນມາແລ້ວ ພວກນັກວິເຄາະກ່າວວ່າ ການເຕີບໂຕຂອງເສດຖະກິດ ອາດຈະຊັກຊ້າລົງ ໃນເດືອນມັງກອນຍ້ອນໄວຣັສສາຍພັນໃໝ່ໂອໄມຄຣອນ ໃນຂະນະທີ່ພວກຄົນງານຫຼາຍໆພັນຄົນ ໄດ້ໂທລະສັບໄປແຈ້ງວ່າ ບໍ່ສະບາຍ ຊຶ່ງມັກຈະພາໃຫ້ມີການຍົກເລີກຖ້ຽວບິນ ຫຼຸດກິດການທາງດ້ານທຸລະກິດ ແລະອີກຄັ້ງນຶ່ງມີການຈຳກັດການສິດສອນຢູ່ຕາມໂຮງຮຽນ ແລະມະຫາວິທະຍາໄລ ບາງແຫ່ງ ແຕ່ລັດຖະບານກ່າວວ່າ ໂດຍທົ່ວໄປແລ້ວການເຕີບໂຕຂອງເສດຖະກິດຍັງມີຫຼັກຖານສະແດງໃຫ້ເຫັນວ່າ ໄລຍະສາມເດືອນ ແຕ່ຕຸລາຫາທັນວານັ້ນ ເສດຖະກິດໄດ້ເຕີບໂຕ 6 9 ເປີເຊັນຕໍ່ປີ ສາມເທົ່າຂອງການເຕີບໂຕ 2 3 ເປີເຊັນແຕ່ເດືອນກໍລະກົດຫາເດືອນກັນຍາ ປະທານາທິບໍດີສະຫະລັດ ທ່ານໂຈ ໄບເດັນ ຊຶ່ງຄະແນນນິຍົມຂອງທ່ານ ພວມຫຼຸດລົງ ຊຶ່ງສ່ວນໃຫຍ່ແມ່ນເປັນຍ້ອນຄວາມອິດເມື່ອຍກ່ຽວກັບໂຣກລະບາດທີ່ຍັງດຳເນີນຢູ່ຕໍ່ມາ ແລະລາຄາສິນຄ້າທີ່ຖີບໂຕຂຶ້ນນັ້ນ ໄດ້ສະແດງຄວາມຊື່ນຊົມກັບລາຍງານເສດຖະກິດດັ່ງກ່າວ ທ່ານໄບເດັນ ກ່າວຢູ່ໃນຖະແຫຼງການວ່າ “ນັບເປັນເທື່ອທຳອິດໃນຮອບ 20 ປີທີ່ເສດຖະກິດຂອງພວກເຮົາ ໄດ້ເຕີບໂຕ ໄວກວ່າຈີນ ນີ້ບໍ່ແມ່ນເຫດການບັງເອີນ ຍຸດທະສາດທາງດ້ານເສດຖະກິດຂອງຂ້າພະເຈົ້າ ໄດ້ສ້າງວຽກການດີໆ ໃຫ້ຊາວອາເມຣິກັນ ບູລະນະສ້າງສາການຜະລິດຂອງພວກເຮົາແລະເສີມຂະຫຍາຍຕ່ອງໂສ້ອຸບປະທານຂອງພວກເຮົາ ຢູ່ພາຍໃນປະເທດ ເພື່ອຊ່ວຍເຮັດໃຫ້ບໍລິສັດຂອງພວກເຮົາ ສາມາດແຂ່ງຂັນໄດ້ຫຼາຍຂຶ້ນກວ່າເກົ່າ ” ທ່ານກ່າວວ່າ “ຊາວອາເມຣິກັນກຳລັງມີຄວາຝັນອີກຄັ້ງນຶ່ງ ເຊື່ອໝັ້ນໃນຕົວເຂົາເຈົ້າເອງແລະເຊື່ອໝັ້ນໃນອາເມຣິກາ ”